70 साल पहले अमेरिका में 1 लाख टन मक्खन जमा हुआ तो घी बनाकर भारत को बेचा
Prime Minister Narendra Modi Ghee Gift toUS President Joe Biden भारत और अमेरिका के बीच घी को लेकर एक रोचक किस्सा 1950 के दशक का है। अमेरिकी किसानों के पास 260 मिलियन पाउंड्स यानी 1 लाख टन से ज्यादा मक्खन जमा हो गया था
प्रधानमंत्री नरेंद्र मोदी जब अमेरिकी राष्ट्रपति बाइडेन के इन्विटेशन पर बुधवार को प्राइवेट डिनर के लिए व्हाइट हाउस गए तो उनके लिए कई गिफ्ट्स के अलावा देसी घी का खास तोहफा भी लेकर गए। अमेरिका और भारत के बीच देसी घी का रिश्ता आजादी के बाद से ही जुड़ गया था।
जब अमेरिका ने भारत को 1 लाख टन घी बेचा
भारत और अमेरिका के बीच घी को लेकर एक रोचक किस्सा 1950 के दशक का है। अमेरिकी किसानों के पास 260 मिलियन पाउंड्स यानी 1 लाख टन से ज्यादा मक्खन जमा हो गया था और वह उसे किसी भी तरह इस्तेमाल में नहीं ला पा रहे थे। इसके खराब होने का खतरा भी था।
अमेरिका में घी खाने का चलन भारत की तरह नहीं रहा है। ऐसे में सरकार को किसी ने सुझाव दिया कि इतने मक्खन को बेकार करने से अच्छा है कि इस मक्खन का घी बना जाए और इस घी को भारतीय उपमहाद्वीप में पहुंचाकर बेच दिया जाए, जहां लोगों की थाली बिना घी के पूरी ही नहीं होती।
अमेरिकी सरकार ने इस बारे में गंभीरता से सोचा और यह जिम्मा डेयरी एक्सपर्ट लुईस एच बर्गवाल्ड को सौंपा। बर्गवाल्ड को भारत भेजा गया, ताकि वह भारतीय व्यापारियों को अमेरिकी घी के स्वाद से परिचित करा सकें।
उन्होंने पता लगाया कि भारत में दक्षिण से पश्चिमी इलाके तक लोग गाय का घी खाना पसंद करते हैं, जबकि उत्तर से पूर्व तक भैंस का घी लोगों को भाता है। बर्गवाल्ड ने अमेरिका जाकर यह रिपोर्ट दी और उसके बाद से भारतीयों के जायके के लिहाज से घी तैयार कर भारत भेजा जाने लगा।
स्टोरी में आगे बढ़ने से पहले पोल के माध्यम से अपनी राय साझा करते चलें...
मक्खन और घी की तुलना अंगूर और वाइन से की
इसके बाद घी अमेरिकी लोगों के लिए अजीब चीज नहीं रही। यह अमेरिका में इतना पॉपुलर हो गया कि 1955 में न्यूयॉर्क टाइम्स में एक आर्टिकल छपा-'घी इज फॉर गुड'। इसके लेखक ‘मालगुडी डेज’ लिखने वाले आरके नारायण थे। उन्होंने कहा कि घी मक्खन का ही एडवांस रूप है, मगर यह उससे भी कुछ ज्यादा ही है।
ठीक वैसे, जैसे वाइन अंगूर का सिर्फ जूस न होकर बल्कि उससे कहीं ज्यादा है। उनका मानना था कि घी सुस्त माता-पिता की जहीन औलाद की तरह है। उन्होंने घी के आविष्कार को भारतीय उपमहाद्वीप की सबसे बड़ी उपलब्धि भी बताया।
पंजाब और गुजरात का घी देश में सबसे बेहतर
शेफ्स टेबल स्टूडियो के डायरेक्टर जुगेश अरोड़ा बताते हैं कि देश में पंजाब और गुजरात का घी बेहतर माना जाता है। इसका पैमाना क्या है? इस सवाल पर उन्होंने कहा कि यह मवेशियों के चारे से तय होता है।
पंजाब में किसान अपनी गाय या भैंस पर खास ध्यान देते हैं। वह हरी घास, चारा और अनाज अच्छी मात्रा में गाय-भैंस को खिलाते हैं। यही गुजरात के किसानों के साथ भी है।
बिल्कुल वैसे ही जैसे उत्तराखंड के अल्मोड़ा की मशहूर ‘बालमिठाई’ अपने दूध की वजह से नायाब स्वाद पाती है। क्योंकि वहां की गाय-भैंस चारे में जो घास खाती हैं, वह घास खास अल्मोड़ा के आसपास के इलाके में पाई जाती है। वहां का पर्यावरण उस घास को खास बनाता है। इसलिए उस दूध से बनने वाले खोये और मिठाई का स्वाद अलग होता है।
घी को ‘देसी घी’ कहे जाने के पीछे एक कहानी है। डालडा आने के बाद घी ‘देसी घी‘ और ‘वनस्पति घी’ दो कैटिगरी में बंट गया।
दादा ब्रांड से बना ‘डालडा’ फिर पारंपरिक घी हो गया ‘देसी घी’
दूसरे विश्व युद्ध के बाद जब अमेरिका से डालडा भारतीय बाजार में आ गया तो उसे ‘वनस्पति घी’ का नाम मिला और और घी का नाम ‘देसी घी’ पड़ गया। हालांकि, भारत में डालडा घी की शुरुआत 1930 में ही हो गई थी जिसमें अंग्रेजों ने कासिम दादा की मदद ली थी।
इसके बाद DADA ब्रांड का वनस्पति घी आया लेकिन जब हिंदुस्तान यूनिलीवर लिमिटेड ने दादा ब्रांड खरीदा तो यह DALDA ब्रांड हो गया।
वनस्पति घी सस्ता होने की वजह से देश भर में लोकप्रिय होता गया और फिर पारंपरिक घी बनाने वालों को अस्तित्व की लड़ाई लड़नी पड़ी। ऐसे में पारंपरिक घी को देसी घी नाम मिला।
बाजार में नकली देसी घी की भरमार, कैसे पहचानें
मीडिया रिपोर्ट में अक्सर नकली देसी घी पकड़े जाने की खबरें आती रहती हैं।
असल में ग्लू भट्टियों में चमड़ा गलाने में काफी मात्रा में चर्बी निकलती है। इस चर्बी का इस्तेमाल अवैध रूप से से नकली देसी घी बनाने वाले करते हैं।
एक किलो नकली देसी घी तैयार करने लिए 500 ग्राम चर्बी, 300 ग्राम रिफाइंड, 200 ग्राम असली देसी घी और 100 ग्राम एसेंस (देसी घी की सुंगध वाला केमिकल) मिलाया जाता है।
हमारे देश में गाय और भैंस के दूध का घी ज्यादा इस्तेमाल होता है। इन दोनों घी के अलग-अलग फायदे हैं।
घी हमें बुद्धिमान बनाए, सूजन दूर करे
भारत में घी खाने की परंपरा शुरू से रही है। वैदिक काल में घी से ही खाने का नाम तय होता था। ‘कच्चा खाना’ यानी ऐसा खाना जो घी में तला नहीं गया है और ‘पक्का खाना’ यानी जो कड़ाही और घी में तलकर बना है।
अपनी किताब 'ए हिस्टोरिकल डिक्शनरी ऑफ इंडियन फूड' में फूड हिस्टोरियन केटी आचाया लिखते हैं- घी हमें मजबूत तो बनाता ही है, पाचन सुधारता है और दिमाग को तेज भी बनाता है।
घी याददाश्त सुधारने में मददगार है। कुल मिलाकर कहा जा सकता है कि घी हमें बुद्धिमान बनाता है। घी में ब्यूटाइरेट होता है, जो शरीर की सूजन को दूर करता है।
विटामिन-ए की भरपूर मौजूदगी इसे खास बनाती है। यह उन लोगों के लिए भी रामबाण है, जिन्हें लैक्टोज इनटॉलरेंस है यानी जिन्हें दूध ठीक से नहीं पचता या पी नहीं पाते, वे घी हजम कर सकते हैं।
​…तो पीला घी या सफेद घी कौन सा बेहतर?
दोनों तरह के घी फिजिकल और मेंटल हेल्थ के लिए फायदेमंद हैं। भैंस के घी में प्रोटीन, गुड फैट, विटामिन ‘ए’, विटामिन ‘ई’ और विटामिन ‘के’ पाया जाता है, जो त्वचा, बालों, डाइजेशन और हार्ट को हेल्दी बनाता है। भैंस के घी में मैग्नीशियम, कैल्शियम और फास्फोरस जैसे जरूरी हेल्दी न्यूट्रिएंट्स ज्यादा मिलते हैं।
पीले घी में फैट की मात्रा कम होती है। विशेषज्ञों के अनुसार, गाय का घी बेहतर इसलिए है क्योंकि इसमें कैरोटीन विटामिन ए होता है, जो आंखों और ब्रेन हेल्थ के लिए बहुत अच्छा है। गाय के दूध में A2 प्रोटीन होता है, जो भैंस के दूध में नहीं होता।
प्रोटीन, मिनरल, कैल्शियम और विटामिन होने के कारण दिल के रोगियों को गाय का घी खाने की सलाह दी जाती है। खासतौर पर इसमें मौजूद विटामिन K2 धमनियों में कैल्शियम को कम करता है। यह खतरनाक ब्लड कोलेस्ट्रॉल के लेवल को कम करके और हार्ट को हेल्दी बनाता है।
लंबे समय तक जवां बनाए रखता है घी
घी के फायदे तो काफी हैं, लेकिन कुछ लोगों के लिए घी खाने की मनाही होती है।
घी खाने से कौन बचें?
डायटीशियन अंशु चौहान के अनुसार, प्रेग्नेंसी के दौरान महिलाओं को ज्यादा घी नहीं खाना चाहिए। इससे मोटापा बढ़ेगा और डिलिवरी के दौरान समस्याएं हो सकती हैं।
कमजोर डाइजेस्टिव सिस्टम वालों को आयुर्वेद में कम घी खाने को कहा गया है। एक्सपर्ट्स हेपेटाइटिस, टायफाइड, और लिवर सिरोसिस जैसी बीमारियों से ग्रस्त लोगों को घी न खाने की सलाह देते हैं।
2021 में दुनिया भर में 2,624 अरब रुपए का था जिसके 2027 तक 4,787 अरब रुपए का होने का अनुमान है। वर्ल्ड्स लार्जेस्ट मार्केट रिसर्च स्टोर APEDA की 2020 की रिपोर्ट के मुताबिक भारत में घी उत्पादन में उत्तर प्रदेश, राजस्थान, आंध्र प्रदेश और गुजरात टॉप पर हैं।
आयुर्वेदाचार्य डॉ. रवि कोठारी के मुताबिक, गर्मियाें में गाय के घी के खाने के अलावा इसे दूसरे तरीकों से भी इस्तेमाल करना फायदेमंद माना गया है।
झुंझुनूं के मठ में मिला 100 साल पुराना घी का लोटा
इसी साल राजस्थान के झुंझुनूं में मौजूद एक मठ के शिखर पर एक लोटा मिला जो कि 105 साल पुराना माना गया। खास बात यह है कि लोटा गाय के घी से भरा था। घी का लोटा जांच के लिए जब लैब में भेजा गया है तो पता चला कि यह घी 105 साल पुराना है और घी की खुशबू अभी तक बरकरार है।
बता दें कि राजस्थान का जोधपुर देसी घी की खपत के मामले में एशिया में सबसे आगे है।
मुगलकाल में देसी घी को मसाले के साइड इफेक्ट दूर करने के लिए इस्तेमाल किया गया। शाहजहां से जुड़ा ये किस्सा इसी हकीकत को बयां करता है-
शाहजहां के जमाने में दिल्ली में लोकप्रिय था देसी घी
शाहजहां ने जब आगरा से निकलकर दिल्ली को अपनी राजधानी बनाने का फैसला लिया तो शाही हकीम ने कहा कि दिल्ली का पानी खराब है।
खूब मसालेदार खाना हकीम ने इसका विकल्प भी बताया और उसके साइड इफेक्ट से बचने और मसालेयुक्त खाने को आसानी से हजम करने के लिए देसी घी का इस्तेमाल बढ़ाने को कहा।
यही कारण है कि दिल्ली में खाना भले ही सरसों के तेल में बनता हो, लेकिन ऊपर से घी डालकर खाया जाता है।
भारतीय सभ्यता जितनी पुरानी, उतना पुराना घी और मक्खन
हजारों साल पहले चार्वाक भी घी पर कह चुके हैं,
यावत् जीवेत सुखं जीवेत ऋणं कृत्वा घृतं पीबेत
भस्मीभूतस्य देहस्य पुनरागमनं कुतः
अर्थात जब तक जियो मौज से जियो और कर्ज लेकर घी पियो। चिंता कैसी, शरीर भस्म हो जाने के बाद वापस नहीं आता।
तो फिर देर किस बात की आज ही से देसी घी का अपनी डाइट में इस्तेमाल करें।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।